โต้งขู่รัฐวิสาหกิจแข่งไม่ได้ต้องยุบสั่งปิดไม้อัดไทย
โต้งทุบโต๊ะเลิก บริษัท ไม้อัดไทย ขู่รัฐวิสาหกิจแห่งใดแข่งเอกชนไม่ได้ “ยกเลิก”
11 ก.พ. 2555

โต้งทุบโต๊ะเลิก บริษัท ไม้อัดไทย ขู่รัฐวิสาหกิจแห่งใดแข่งเอกชนไม่ได้ “ยกเลิก”
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยหลังการประชุมคณะกรรมการกำกับนโยบายด้านรัฐวิสาหกิจ (กนร.) โดยระบุว่า กนร.จะประเมินผลการทำงานของรัฐวิสาหกิจทุกแห่ง หากพบว่าหน่วยงานใดไม่สามารถแข่งขันกับเอกชนได้ก็จะพิจารณายกเลิก เว้นแต่เป็นกิจการที่ให้บริการและแบ่งเบาภาระให้กับประชาชน
ขณะนี้ กนร.มีมติรับทราบการยกเลิก บริษัท ไม้อัดไทย รัฐวิสาหกิจในกำกับองค์การอุตสาหกรรมป่าไม้ (อ.อ.ป.) เพราะไม่สามารถแข่งขันกับเอกชนได้ เนื่องจากมีเครื่องมือล้าสมัย ทำให้ผลการดำเนินงานขาดทุนมาตลอด 10 ปี มีหนี้สะสมถึง 600 ล้านบาท
สำหรับแผนรองรับหลังยกเลิกบริษัท ไม้อัดไทย จะมีการโอนทรัพย์สิน ซึ่งเป็นพื้นที่สวนป่า 3.2 หมื่นไร่ คืนให้ อ.อ.ป. ส่วนที่ดินอีก 50 ไร่ คิดเป็นมูลค่า 700 ล้านบาทนั้น จะขายให้กับกรุงเทพมหานคร เพื่อนำเงินไปชำระหนี้สินทั้งหมด